Mladost i iskustvo: Napadačka sadašnjost i budućnost Hajduka!

Iskusnoj golgeterskoj četvorci Bijelih Hugu Almeidi, Marku Futacsu, Ahmedu Saidu Saidu te Francku Ohandzi trener Hajduka Željko Kopić na pripremama u Turskoj priključio je mladi napadački trojac: Ivana Delića, Franka Kovačevića i Michelea Šegu.

Sadašnjost i budućnost Hajduka, iskustvo i mladost koja polako nadire. Savjeti, ukazivanja na greške, bodrenje u igri te prisutno je u svakom trenutku što treninga što utakmice, ali više od svega očigledno je zajedništvo i međusobno poštovanje na terenu te oko njega.



Kvartet iskusnih dao je savjet mladim hajdukovcima za njihovu budućnost:



Hugo Almeida: Neka uživaju u onome što rade, ali uz veliku odgovornost i obveze.

Marko Futacs: Fokus, koncentracija i strpljenje je put prema uspjehu. Iskoristite svoj talent do kraja.

Franck Ohandza: Trenirajte i radite naporno. Cijenite ono što imate.

Ahmed Said Said: Cijelo vrijeme vjerujte u sebe i svoj rad, isplatit će se.

Talentirani Hajdukov trojac upija sve poteze starijih kolega u napadu, a istaknuli su i najdraže karakteristike Almeide, Futacsa, Ohandze i Saida koje bi rado primjenili u svojoj igri...

- Od Almeide bih uzeo udarac glavom i nogom te nogometni osjećaj. Kod Futacsa mi se sviđa njegova hladnokrvnost i realizacija, Ohandza ima eksplozivnost i brzinu, Said imponira svojom snagom i borbenošću u igri. Za njega nema izgubljene lopte - u dahu je kazao Delić.



- Odgovornost i iskustvo prije svega, od svakog od njih se da mnogo toga naučiti. - odlučno je rekao devetnaestogodišnji Kovačević.

- Hugo ima ogromno iskustvo koje se vidi na svakom koraku, a njegov skok je nevjerojatan. Kod Saida bih istaknuo upornost i borbenost, Ohandzina eksplozivnost i ubrzanje u prvom koraku je nevjerojatno, a Futacs oduševljava svojom završnicom - poručio je 17-godišnji Šego, najmlađi član napadačkog dijela momčadi na pripremama.

21/1/2018 - 14:35 sati

Prva momčad

Foto: Robert Matić / hajduk.hr